ห่วง สิทธิบัตรยา โผล่เอฟทีเอไทย-สหรัฐรอบหน้า
ประชาไท - 8 เม.ย.48วันสุดท้ายของการเจรจาข้อตกลงเขตการค้าเสรี (FTA)ไทย-สหรัฐ ในรอบที่ 3 เวลาประมาณ 16.00 น. ที่โรงแรมรอยัล คลิฟ บีช รีสอร์ท พัทยา นายนิตย์ พิบูลสงครามหัวหน้าคณะ เจรจาของไทย ได้ยืนยันกับผู้สื่อข่าวและกลุ่มศึกษาข้อตกลงเขตการค้าเสรี (เอฟทีเอ วอทช์) ซึ่งแสดงความห่วงใยเรื่องสิทธิบัตรยาเป็นพิเศษ และเข้าร่วมรับฟังการแถลงข่าวว่า การหาหารือครั้งนี้ยังไม่มีเรื่องสิทธิบัตรยาแต่อย่างใด ขณะที่นางบาร์บาร่า กล่าวว่า มาตรฐานเรื่องทรัพย์สินทางปัญญาในข้อตกลง TRIPs (ทริปส์)หรือ ปฏิญญาโดฮา ขององค์การการค้าโลก (WTO) นั้นเป็นที่ยอมรับได้ แต่สหรัฐไม่สามารถตอบได้ว่าจะรับหรือไม่รับในการใช้มาตรฐานของปฏิญญาโดฮาเป็นตัวตั้ง คงต้องนำกลับไปหารือกันที่วอชิงตัน ดี.ซี. และร่างกรอบการเจรจาอกมาอีกครั้งหนึ่งว่าจะหยิบยกในเรื่องของทรัพย์สินทางปัญญาอย่างไร อย่างไรก็ตาม ทางกลุ่มเอฟทีเอวอทช์ยังคงแสดงความไม่สบายใจ โดยนายนิมิตร์ เทียนอุดมผู้อำนวยการมูลนิธิการเข้าถึงเอดส์ กล่าวว่า หากยึดตามปฏิญญาโดฮาแล้ว ก็ควรจะนำเรื่องทรัพย์สินทางปัญญาออกไปจากการเจรจาเสียเลย เพราะไม่มีประโยชน์อะไรจะไปพูดคุย เพราะการตอบคำถามไม่ชัดเจนของคณะเจรจา โดยอ้างว่าในรอบเจรจาครั้งนี้ยังไม่ได้เสนอข้อความในการเจรจา ทำให้ต้องมีการพูดคุยในการเจรจารอบหน้า ไม่สามารถสร้างความไว้วางใจให้ประชาชนได้เลย น.ส.กิ่งกร นรินทรกุล ณ อยุธยา ระบุว่า เรื่องของสิทธิบัตรยายังคงเป็นเรื่องน่าเป็นห่วง เพราะสหรัฐยังแสดงท่าทีอย่างแข็งกร้าวในด้านอื่นๆ นอกเหนือไปจากการเจรจาบนโต๊ะด้วย เช่น การออกแถลงการณ์ของสมาคมผลิตยาสหรัฐ (The Pharmaceutical Research and Manufacturers of America - PhRMA) ซึ่งได้จัดทำรายงานเสนอต่อ USTR ให้ดำเนินการกับประเทศไทยโดยอาศัยมาตรา 301 ของกฎหมายการค้าสหรัฐ การกำหนดสถานะประเทศไทยให้อยู่ในรายการประเทศที่ต้องถูกจับตามมองอย่างใกล้ชิด (priority watch list หรือ PWL) ในปี 2548 รวมทั้งจดหมายของพรรคเดโมแครตที่ยื่นต่อประธานาธิบดีสหรัฐเพื่อกดดันไทยต่อเรื่องทรัพย์สินทางปัญญา รอบนี้ผ่านไป เชื่อว่าเพื่อจะไปหารือผลักดันเรื่องสิทธิบัตรกันในรอบหน้าช่วงเดือนกรกฎาคมที่ฮาวาย น.ส.กิ่งกรกล่าว อย่างไรก็ตาม เมื่อตัวแทนเอฟทีเอ วอทช์ ได้ขอให้มีการเปิดเผยเนื้อหาในการเจรจา ตัวแทนการเจรจาการค้าสหรัฐ นางบาบารา ไวส์เซล (BABARA Weizel) กล่าวว่า เป็นความลับทางราชการ จึงเปิดเผยไม่ได้และไม่ได้มีเจตนาที่ปิดบัง ในวันข้างหน้าจะต้องมีการแก้ไขกฎหมายหรือเมื่อกฎหมายบังคับใช้แล้วก็จะได้ทราบกันเอง การมาครั้งนี้ถือว่ามาเรียนรู้ ที่ผ่านมาทางพยายามติดต่อกับเอฟทีเอ วอทช์หลายครั้ง แต่ไม่ได้รับการตอบรับ และขอถือโอกาสนี้เชิญอีกครั้ง 
ประชาไท - 8 เม.ย.48 วันสุดท้ายของการเจรจาข้อตกลงเขตการค้าเสรี (FTA)ไทย-สหรัฐ ในรอบที่ 3 เวลาประมาณ 16.00 น.